แบงก์เจอหนักเงินล้นสินเชื่อหัวทิ่ม
สภาพคล่องของธนาคารพาณิชย์เพิ่มขึ้นจากเงินฝากตั๋วแลกเงิน ส่วนสินเชื่อหัวทิ่ม
26 ส.ค. 2554

สภาพคล่องของธนาคารพาณิชย์เพิ่มขึ้นจากเงินฝากตั๋วแลกเงิน ส่วนสินเชื่อหัวทิ่ม
ศูนย์วิจัยกสิกรไทยรวบรวมข้อมูลสภาพคล่องของธนาคารพาณิชย์ 14 แห่งในสิ้นเดือน ก.ค. พบว่ายอดเงินฝากมีทั้งสิ้น 7.06 ล้านล้านบาท เพิ่มขึ้น 8.95 หมื่นล้านบาทจากเดือน มิ.ย. ขณะที่ตราสารหนี้ที่ออกและเงินกู้ยืมประเภทตั๋วแลกเงินเพิ่มขึ้น 8.4 หมื่นล้านบาท จาก 1.42 ล้านล้านบาทในเดือน มิ.ย. เป็น 1.5 ล้านล้านบาท 
“การเพิ่มขึ้นของเงินฝากและตราสารหนี้นั้น เป็นผลจากการเร่งระดมเงินออมของธนาคารพาณิชย์ เพื่อรับมือกับการลดวงเงินคุ้มครองเงินฝากเหลือ 50 ล้านบาทต่อรายต่อสถาบันการเงิน และการระดมเงินฝากให้เพียงพอต่อการดำเนินธุรกิจและการปล่อยกู้ในช่วงที่เหลือของปี” ศูนย์วิจัยกสิกรไทย ระบุ
ด้านสินเชื่อนั้นพบว่ามีอัตราปรับตัวลดลง โดยยอดเงินให้สินเชื่อสุทธิมี 6.94 ล้านล้านบาท ลดลง 6.84 หมื่นล้านบาท จาก 7.01 ล้านล้านบาทเมื่อสิ้นเดือน มิ.ย. ส่วนใหญ่เป็นการลดลงของสินเชื่อในธนาคารขนาดกลางและขนาดใหญ่ ส่วนขนาดเล็กปรับตัวเพิ่มขึ้น
ทั้งนี้ การลดลงของเงินให้สินเชื่อมีสาเหตุมาจากปัจจัยด้านฤดูกาลหลังการเร่งปล่อยกู้ในช่วงครึ่งปี และการชำระคืนหนี้ของภาคธุรกิจ การอ่อนแรงลงของราคาน้ำมันในประเทศ ประกอบกับการรอความชัดเจนของนโยบายกระตุ้นเศรษฐกิจของรัฐบาลใหม่ ทำให้ความต้องการเบิกใช้สินเชื่อบางประเภทชะลอตัวลง โดยเฉพาะสินเชื่อเพื่อเงินทุนหมุนเวียนของภาคธุรกิจ
กสิกรไทยเชื่อว่าสินเชื่อและเงินฝากไตรมาส 3/2554 น่าจะเติบโตได้ดี ส่วนการแข่งขันระดมเงินออมยังคงเข้มข้นต่อเนื่อง ส่วนสินเชื่อก็อาจจะขยายตัวลดลง เพราะมีความเสี่ยงที่เพิ่มขึ้นหลายด้าน